FI Euroopan unionin virallinen lehti C 22/52

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 22/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”ASPARAGO DI BADOERE”

EY-N:o IT-PGI-0005-0495-21.09.2005

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali

Osoite:

Via XX Settembre 20 00187 Roma RM ITALIA

Puhelin +39 0646655202

Faksi +39 0646655306

Sähköposti: saco7@politicheagricole.it

2. Ryhmittymä:

Nimi: Consorzio dell'Asparago di Badoere

Osoite:

c/o Municipio di Morgano Piazza Indipendenza 2 31050 Badoere di Morgano TV ITALIA

Puhelin +39 0499350001

Faksi +39 0499350001

Sähköposti: —

Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 Hedelmät, vihannekset ja viljat sellaisenaan ja jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Asparago di Badoere

4.2 Kuvaus:

Asparago di Badoere tarkoittaa ruokaparsaa, joka saadaan liljakasveihin kuuluvan Asparagus-suvun Officinalis-lajin lajikkeiden Dariana, Thielim, Zeno, Avalim ja Grolim (valkoinen parsa) sekä Eros, Thielim, Grolim, Dariana ja Avalim (vihreä parsa) versoista.

Sekä valkoisten että vihreiden SMM-tunnuksella varustettujen Asparago di Badoere -parsojen on kulutukseen saatettaessa oltava kokonaisia, terveitä, puhtaita, tuoreen näköisiä ja värisiä sekä vailla vääränlaisen puhdistamisen tai tuholaisten aiheuttamia vahinkoja, pintavikoja, liiallista ulkoista kosteutta, vieraita hajuja ja/tai makuja. Lisäksi versojen on oltava rapeita, eivätkä ne saa olla onttoja tai kuorittuja. Verson tyven leikkauskohdan on oltava tasainen ja kohtisuorassa pituusakseliin nähden. Erityisesti SMM-suojatun Asparago di Badoeren ekstra-luokkaan kuuluvien valkoisten versojen on oltava suoria ja verson latvakukinnon on oltava erittäin tiivis. Väri on valkoinen, pakkaamisen jälkeen mahdollisesti hieman vaaleanpunaiseen vivahtava, maku mieto, vailla happamuutta ja suolaisuutta, rakenne pehmeä ja vailla kuituisuutta, ja tuoksussa on aistittavissa kevyt tuoreiden vihannesten ja kypsän viljantähkän aromi, jossa on hädin tuskin havaittavissa oleva häivähdys katkeruutta. Läpimitta on 12–20 mm, ja samassa nipussa tai pakkauksessa olevan paksuimman ja ohuimman verson välinen ero saa olla enintään 6 mm. Pituus on 14–22 cm, ja samassa nipussa tai pakkauksessa olevan pisimmän ja lyhyimmän verson välinen ero saa olla enintään 1 cm. SMM-suojatun Asparago di Badoeren I-luokkaan kuuluvien valkoisten versojen muotoon, väriin, makuun ja kokoon liittyvät ominaisuudet ovat samat kuin ekstra-luokassa, lukuun ottamatta läpimittaa, joka on 10–22 mm, ja samassa nipussa tai pakkauksessa olevan paksuimman ja ohuimman verson välistä eroa, joka saa olla enintään 8 mm. SMM-suojatun Asparago di Badoeren ekstra-luokkaan kuuluvien vihreiden versojen on oltava suoria, mahdollisesti kärjestään hieman taipuneita, ja verson latvakukinnon on oltava erittäin tiivis. Latvakukinto on väriltään voimakkaan vihreä ja kiiltävä, mahdollisesti hieman sinipunertava, ja vihreässä tyviosassa (enintään 5 % verson pituudesta) voi esiintyä sinipunaisesta valkoiseen vaihtelevia vivahteita. Maku on mieto ja selkeä, vailla happamuutta, suolaisuutta ja kitkeryyttä, rakenne pehmeä ja vailla kuituisuutta, ja tuoksu voimakkaan hedelmäinen ja ruohoinen. Läpimitta on 12–20 mm, ja samassa nipussa olevan paksuimman ja ohuimman verson välinen ero saa olla enintään 6 mm. Pituus on 18–27 cm, ja samassa nipussa olevan pisimmän ja lyhyimmän verson välinen ero saa olla enintään 1 cm. SMM-suojatun Asparago di Badoeren I-luokkaan kuuluvien valkoisten versojen muotoon, väriin, makuun ja kokoon liittyvät ominaisuudet ovat samat kuin ekstra-luokassa, lukuun ottamatta läpimittaa, joka on 8–22 mm, ja samassa nipussa olevan paksuimman ja ohuimman verson välistä eroa, joka saa olla enintään 8 mm. Pituus on 16–27 cm, ja samassa nipussa olevan pisimmän ja lyhyimmän verson välinen ero saa olla enintään 1 cm.

Edellä mainittujen luokkien ominaisuuksiin voidaan kussakin tyypissä sallia enintään 3 %:n poikkeama.

4.3 Maantieteellinen alue:

SMM-tuotteen ”Asparago di Badoere” tuotantoalue käsittää Piombino Desen ja Trebaseleghen kunnat Padovan maakunnassa, Casale sul Silen, Casierin, Istranan, Mogliano Veneton, Morganon, Paesen, Preganziolin, Quinto di Trevison, Resanan, Trevison, Vedelagon ja Zero Brancon kunnat Trevison maakunnassa sekä Scorzèn kunnan Venetsian maakunnassa. SMM-suojatun Asparago di Badoere -parsan tuotannon tällä maantieteellisellä alueella on tapahduttava ainoastaan viljelyaloilla, jotka täyttävät 4.6 kohdan edellytykset.

4.4 Alkuperätodisteet:

Kaikkia tuotantoprosessin vaiheita valvotaan rekisteröimällä kaikkien tuotteiden osalta tulevat ja lähtevät määrät. Tällä tavoin ja merkitsemällä valvontaelimen asianmukaisesti ylläpitämiin rekistereihin viljelylohkot, joilla tuotanto tapahtuu, tuottajat ja pakkaajat sekä ilmoittamalla valvontaelimelle tuotetut määrät varmistetaan tuotteen jäljitettävyys läpi koko tuotantoketjun. Valvontaelin valvoo tuotantoeritelmän ja siihen liittyvän valvontasuunnitelman mukaisesti kaikkia kyseisiin rekistereihin merkittyjä luonnollisia ja oikeushenkilöitä.

4.5 Tuotantomenetelmä:

Asparago di Badoeren molempia tyyppejä voidaan viljellä sekä kasvihuoneessa että avomaalla. Mukulat on istutettava 1. helmikuuta ja 30. kesäkuuta välisenä aikana, ja istutustiheys saa olla enintään 22 000 varsimukulaa hehtaarilla. Parsaa tai muita liljakasveja saa viljellä samalla lohkolla uudelleen aikaisintaan 36 kuukauden kuluttua; lisäksi parsan viljely on kielletty vähintään 12 kuukauden ajan lohkoilla, joilla on aikaisemmin viljelty perunaa, porkkanaa, juurikkaita ja palkokasveja.

Vuosittaiset lannoitustoimenpiteet voi olla joko orgaanisia tai kemiallisia, ja niihin on kuuluttava vähintään yksi orgaaninen lannoitus. Kemiallisen lannoituksen osalta on noudatettava seuraavia enimmäismääriä:

— typpi (N) 150 kg/ha,

— fosfori (P2O5) 100 kg/ha,

— kalium (K2O) 200 kg/ha.

Lisäksi kasvien terve kehittyminen on varmistettava torjumalla säännöllisesti rikkakasvit joko mekaanisesti tai kemiallisesti.

Terveen kasvun varmistamiseksi versoja ei saa korjata istutusajankohtaa seuraavien vähintään 18 kuukauden eli varsinaisen kasvukauden aikana.

Kasvatettaessa valkoista parsaa taimet on mullattava ja peitettävä mustalla vähintään 0,10 mm:n paksuisella muovilla tai muulla vastaavalla materiaalilla tavanomaisen fotosynteesin estämiseksi.

Asparago di Badoere on korjattava vuosittain kasvukauden päätyttyä 1 päivän helmikuuta ja 31 päivän toukokuuta välisenä aikana.

Hehtaarikohtainen tuotos harvennuksen jälkeen saa olla enintään 7 000 kg.

Asparago di Badoere on tuotettava ja pakattava 4.3 kohdassa mainitulla alueella jäljitettävyyden ja valvonnan sekä tuotteen laadun säilymisen varmistamiseksi.

4.6 Yhteys maantieteelliseen alkuperään:

Molemmat Asparago di Badoere -tyypit ovat nopeakasvuisia, minkä ansiosta versojen kuituisuus on vähäistä ja niiden väritys on erityisen kirkas. Näin ne saavat myös 4.2 kohdassa kuvaillut aistinvaraiset erityisominaisuudet.

Jäljempänä kuvatut tuotantoalueen maaperä- ja ilmasto-olosuhteet ovat Asparago di Badoeren laadun ja ainutlaatuisuuden kannalta ratkaiseva tekijä, koska tuotteen tyypilliset fyysiset ja aistinvaraiset ominaisuudet määräytyvät niiden perusteella.

Asparago di Badoeren tuotantoalueen keskimääräinen lämpötila on noin 15 °C, ja korkeimmillaan se voi nousta yli 30 °C:seen. Vuotuinen sademäärä on noin 900 mm, ja sadepäivät ajoittuvat yleensä kevääseen ja syksyyn. Siksi kastelu ei ole tarpeen versojen korjuuajankohtana, jolloin voidaan välttää veden kasveihin kohdistama kuormitus ja varmistaa näin Badoeren parsan erinomainen laatu. Lisäksi alueella verkalleen virtaavat joet (Sile, Zero ja Dese sivujokineen) lisäävät maaperän hedelmällisyyttä ja tuottavuutta. Tämä varmistaa taimien erinomaisen kestävyyden, eikä 4.5 kohdassa mainittujen toimenpiteiden lisäksi tarvita ylimääräistä lannoitusta. Alhaisen typpipitoisuuden ansiosta versot myös kehittyvät ehyiksi, eikä niissä ole näkyviä pintavaurioita tai halkeamia. Tuotantoalueen maaperä on irtonaista. Asparago di Badoeren viljely onnistuu ainoastaan syvässä, rakenteeltaan karkeassa tai keskikarkeassa maassa, jonka pintakerroksen kalsiumpitoisuus on alhainen, jonka ph-arvo vaihtelee vähäemäksisestä neutraaliin, joka on hyvin tai kohtuullisesti vettä läpäisevää ja jossa saattaa syvemmällä esiintyä kalsiumkarbonaattikerrostumia.

Parsanviljelyllä on Venetossa pitkät perinteet. Se alkoi todennäköisesti jo silloin, kun roomalaiset valloittivat alueen.

Monissa asiakirjoissa mainitaan valkoinen ja vihreä Asparago di Badoere yhtenä arvostetuimmista Veneton alueen paikallisista tuotteista. Lisäksi Badoeren merkitys alueen parsantuotannolle innoitti Morganon kunnanhallitusta järjestämään jo vuonna 1968 ensimmäisen maakunnallisen parsanäyttelyn, ja perinne on säilynyt tähän päivään saakka. Parsanviljely on vankka osa alueen asukkaiden kulttuuria, ja viljelymenetelmät ovat siirtyneet sukupolvelta toiselle. Tuotantoon liittyvät erityistekijät, kuten käsityövaltaisuus ja pienimuotoisuus, sekä määritellyn alueen maaperä- ja ilmasto-olosuhteet, vaikuttavat siihen, että tuotanto erottuu selkeästi alan muusta tuotannosta. Asparago di Badoeren laaja levikki ja arvostus perustuvat erilaisiin menekinedistämistoimenpiteisiin ja kertovat tuotteen maineesta.

4.7 Valvontaelin:

Valvontaelin täyttää standardin EN 45011 vaatimukset.

Nimi: CSQA Certificazioni srl

Osoite:

Via S. Gaetano 74 36016 Thiene VI ITALIA

Puhelin +39 0445366094

Faksi +39 0445382672

Sähköposti: —

4.8 Merkinnät:

Suojatulla maantieteellisellä merkinnällä ”Asparago di Badoere” varustettu parsa on pakattava raffiakuidulla tiukkaan sidottuihin nippuihin tai elintarvikekäyttöön soveltuviin pakkauksiin. Pakkausten sisällön on oltava tasalaatuinen, ja pakkaus saa sisältää ainoastaan samaa tyyppiä, luokkaa ja kokoa olevia versoja.

Nipuissa ja pakkauksissa on oltava etiketti, johon on merkitty samankokoisin painokirjaimin ”Asparago di Badoere I.G.P.”, viittaus tyyppiin (vihreä, valkoinen), tuottajan ja pakkaajan nimi tai toiminimi ja osoite, kauppaluokka (ekstra tai I), koko sekä muut voimassa olevan lainsäädännön edellyttämät tiedot.

Lisäksi jokaisessa nipussa tai pakkauksessa on oltava varmistussinetti, joka kiinnitetään siten, ettei nippua tai pakkausta voida avata rikkomatta sinettiä, ja johon on merkitty SMM-tuotteen ”Asparago di Badoere” tunnus ja muut voimassa olevan lainsäädännön edellyttämät tiedot.

SMM-tuotteen ”Asparago di Badoere” tunnus muodostuu kulmistaan pyöristetystä neliöstä, jonka sisällä on kahteen tasoon jaettu kuva. Etualan tyylitelty kuva esittää viittä nippuun sidottua parsan versoa, ja sen takana on yksityiskohta kylän keskusaukiolla sijaitsevasta viljavarastosta. Kuvien välissä on aaltomainen viiva, ja neliön oikeassa alalaidassa kahdella rivillä teksti ”Asparago di Badoere”.